b'\n_START_ARTICLE_\nSeld\xc5\xbeukkien valtakunta\n_START_SECTION_\nValtakunnan alku\n_START_PARAGRAPH_\nTransoksaniaan asettuneet seld\xc5\xbeukit saivat nimens\xc3\xa4 heimop\xc3\xa4\xc3\xa4llik\xc3\xb6lt\xc3\xa4\xc3\xa4n Seld\xc5\xbeukilta. He k\xc3\xa4\xc3\xa4ntyiv\xc3\xa4t vuoden 960 paikkeilla sunnalaisiksi islamilaisiksi. Jakauduttuaan useiksi heimokunniksi seld\xc5\xbeukit valloittivat Tughril Begin johdolla Pohjois-Persian Ghaznavidien valtakunnalta vuonna 1040. Vuonna seld\xc5\xbeukit hy\xc3\xb6kk\xc3\xa4siv\xc3\xa4t 1052 Etel\xc3\xa4-Persiaan ja valloittivat vuonna 1054 Azerbaid\xc5\xbeanin ja Khuzistanin. Vuonna 1055 Tughril Beg marssi Bagdadiin, ja valloitti sen buijideilta._NEWLINE_Tughril Begin veljenpoika Alp Arslan nousi valtaistuimelle vuonna 1063 loi seld\xc5\xbeukkien suurvallan visiirins\xc3\xa4, valtiomiehen\xc3\xa4 ja filosofina kunnostautuneen Nizam al-Mulkin kanssa. Vuonna 1071 Alp Arslan otti Bysantista merkitt\xc3\xa4v\xc3\xa4n voiton Manzikertin taistelusta. Nizam jatkoi Alp Arslanin pojan Malik \xc5\xa0ah I:n kaudella johtavana hahmona. He loivat huolellisesti hallitun suuren valtakunnan, joka ulottui Keski-Aasiasta Iranin kautta Irakiin, ja jossa oli kauppareittej\xc3\xa4, merkitt\xc3\xa4vi\xc3\xa4 karavaaniseraljeja ja komeasti koristeltuja moskeijoita._NEWLINE_Malik \xc5\xa0ah I:n hallintokausi oli Seld\xc5\xbeukkien valtakunnan kulta-aikaa. H\xc3\xa4nen aikanaan perustettiin useita madrasa-kouluja, joissa opetettiin uskonnollisten aiheiden lis\xc3\xa4ksi paljon maallisia aineita.\n_START_SECTION_\nHajaannus\n_START_PARAGRAPH_\nMalis \xc5\xa0ah I:n kuoltua valtataistelu romahdutti Seld\xc5\xbeukkien valtakunnan, ja vuonna lopulta 1157 Kovaresmia valloitti sen ydinalueet Persiassa. T\xc3\xa4t\xc3\xa4 pidet\xc3\xa4\xc3\xa4n valtakunnan loppuna, vaikka seld\xc5\xbeukkien haltuun j\xc3\xa4i pieni\xc3\xa4 alueita L\xc3\xa4hi-id\xc3\xa4ss\xc3\xa4._NEWLINE_Jo vuonna 1078 er\xc3\xa4s seld\xc5\xbeukkien haara oli perustanut itsen\xc3\xa4isen Rumin sulttaanikunnan Anatoliassa. Sen sulttaani Kili\xc3\xa7 Arslab II ja h\xc3\xa4nen seuraajansa taktikoivat taitavasti ristiretkel\xc3\xa4isten ja bysanttilaisten v\xc3\xa4lisess\xc3\xa4 voimakent\xc3\xa4ss\xc3\xa4 ja loivat merkitt\xc3\xa4vimm\xc3\xa4n hallitsijansa Ala ad-Din Kaiqubad I:n aikana (vallassa 1219-1239) hyvin organisoidun ja sotilaallisesti vahvan valtakunnan, jonka p\xc3\xa4\xc3\xa4kaupunkina oli Konya eli Ikonium._NEWLINE_Seld\xc5\xbeukkien valtakunta menetti Levantin hallinnan ensimm\xc3\xa4isen ristiretken my\xc3\xb6t\xc3\xa4 1099, ja alue my\xc3\xb6hemmin p\xc3\xa4\xc3\xa4tyi Saladinin johtamien aijubidien haltuun.\n_START_SECTION_\nVuoden 1242 j\xc3\xa4lkeen\n_START_PARAGRAPH_\nVuoden 1242 j\xc3\xa4lkeen seld\xc5\xbeukit joutuivat jatkuvasti l\xc3\xa4nnemm\xc3\xa4ksi hy\xc3\xb6kk\xc3\xa4\xc3\xa4vien mongolien vuoksi yh\xc3\xa4 ahtaamalle ja k\xc3\xa4rsiv\xc3\xa4t vuonna 1279 raskaan tappion Persian mongolien seuraajille, il-kaaneille. Anatolian seld\xc5\xbeukkien viimeinen sulttaani Masud II kuoli vuonna 1308. Siin\xc3\xa4 vaiheessa seld\xc5\xbeukit eliv\xc3\xa4t jo hajallaan.'